கேள்வி: பெக்கோரைட்டு பற்றி விளக்கவும்.
பதில்: பெக்கோரைட்டு ''(Pecoraite)'' என்பது Ni3(Si2O5)(OH)4. என்ற மூலக்கூற்று வாய்ப்பாடு விவரிக்கப்படும் ஒரு கனிமம் ஆகும். நிக்கல் சிலிக்கேட்டு வகைக் கனிமமான இது செர்பெடைன் குழுக் கனிமங்களில் ஒரு உறுப்பினராகக் கருதப்படுகிறது. புவியியலாளர் வில்லியம் தாமசு பெக்கோரா கண்டுபிடித்த காரணத்தால் இக்கனிமத்திற்கு பெக்கோரைட்டு என்ற பெயர் இடப்பட்டிருக்கிறது. மில்லெரைட்டு போன்ற நிக்கல் சல்பைடு கனிமங்கள் அல்லது விண்கற்களின் சூழல்சிதைவு அல்லது ஆக்சிசனேற்றம் இக்கனிமம் தொடர்பு கொண்டுள்ளது. உருமாறிய மிகுகாரப்பாறை வகைகளிலும் பெக்கோரைட்டு காணப்படுகிறது .பச்சை, எலுமிச்சை பச்சை அல்லது நீலப் பச்சை நிறத்துடன் மெழுகுத் தன்மையுடன் மண்ணைப் போன்ற மிளிர்வுப் பாறையாகத் தோற்றமளிக்கிறது, மோவின் அளவுகோலில் பெக்கோரைட்டின் கடினத்தன்மை மதிப்பு 2.5 ஆகும் . அமைப்புரீதியாக பெக்கோரைட்டு பொதுவாக வளைந்த தட்டுகள், சுருள்கள் மற்றும் குழாய்களுடன் தொடர்புகொண்டதாக கருதப்படுகிறது. தானியம் போன்ற சிறு மணிகளாகவும் பெருத்த பொதிவுகளாகவும் கூட பெக்கோரைட்டு கனிமம் காணப்படலாம். பன்னாட்டு கனிமவியம் சங்கம் பெக்கோரைட்டு கனிமத்தை Pco என்ற குறியீட்டால் அடையாளப்படுத்துகிறது.